Un bărbat a fost furat de două femei de 76.000 de euro, după ce a fost îmbătat până la inconștiență, aproape de Gara din Brașov. După ce au fost identificate și depistate în municipiul Toplița, Harghita, cele două femei au fost arestate pentru 24 de ore.
Planul celor două femei a fost de a-l aborda pe bărbat, promițându-i că vor întreține relații sexuale, iar apoi l-au îmbătat până la inconștiență și l-au furat.
După ce și-a revenit din beție, victima a observat că îi lipsesc 76.000 de euro din borseta pe care o avea asupra lui, dar și mai multe bijuterii din aur. După aproape o oră și jumătate, bărbatul a anunțat poliția cu privire la ce i s-a întâmplat.
"Cu ocazia verificărilor efectuate, poliţiştii au clarificat împrejurările descrise în sesizare şi au stabilit faptul că, la data menţionată, în timp ce se afla în zona Gării, persoana vătămată ar fi fost abordată de două femei, care i-ar fi propus să întreţină relaţii sexuale. Întrucât a acceptat propunerea, bărbatul s-ar fi deplasat împreună cu cele două femei într-un loc retras, din proximitatea Gării Braşov, unde a fost determinat să consume băuturi alcoolice până la inconştienţă.
După ce şi-ar fi revenit, bărbatul a constatat faptul că din borseta pe care o purta, lipsea suma de 76.000 de euro, precum şi faptul că îi lipsesc bijuteriile din aur, respectiv un lanţ cu medalion, brăţară şi inel", au transmis reprezentanții IPJ Brașov într-un comunicat.
Cele două femei, în vârstă de 43 de ani, respectiv 20 de ani, au fost depistate în mai puțin de 48 de ore de polițiștii brașoveni, scrie antena3.ro.
Autoritățile vor continua cercetările în acest caz.